כריסטיאן בייל

ביוגרפיה

בייל נולד במחוז פמפברוקשיר, ויילס שבממלכה המאוחדת למשפחה נוצרית ממוצא אנגלי. אביו דייוויד בייל, טייס מסחרי וסוכן כשרונות, וג'ני (לבית ג'יימס), ליצנית קרקס ואמנית. אימו אנגלייה, ואביו נולד בדרום אפריקה להורים אנגליים. בעקבות כך בייל מגדיר עצמו כאנגלי גם כן, וזאת למרות שנולד בוויילס. מלבד ויילס, העביר את ילדותו גם במחזורות דורסט וסארי שבאנגליה ובפורטוגל. כשהיה בן שנתיים משפחתו עזבה את ויילס והשתקעה בבורנמות' בדרום אנגליה למשך ארבע השנים הבאות. בגיל 17 הוריו התגרשו, ובזמן שאימו ואחותו נשארו לגור בבורנמות' שבאנגליה, עבר עם אביו ללוס אנג'לס שבארצות הברית.
בילדותו בייל למד בלט ונגינה בגיטרה. לבייל שלוש אחיות המבוגרות ממנו: אֶרין בייל, מוזיקאית; שרון בייל, העוסקת במחשבים; ולואיז בייל, שחקנית ובמאית תיאטרון. הייתה זו עבודתה של אחותו לואיז בתיאטרון שהשפיעה עליו להיות שחקן, תוך עידוד מצד אביו. בייל לא למד מעולם משחק באופן רשמי.

קריירה

קריירת המשחק שלו החלה כבר בגיל 9, כאשר כיכב בפרסומות בטלוויזיה הבריטית. שנה לאחר מכן הוא הופיע על הבמה לצידו של רואן אטקינסון (מיסטר בין) בהצגה הקומית "The Nerd". בהמשך הוא שיחק ילד מפונק במיני סדרה בטלוויזיה שנקראה "The Heart of the Country" ואז הוא זכה לתפקידו הראשון בארצות הברית.
תפקידו הראשון היה גם כן במיני סדרה, שנקראה "Anastasia: The Mystery of Anna". סדרה זו הופקה בשנת 1986, וכיכבה בה איימי אירווינג כאשר בייל שיחק בה את יורש העצר לכתר הרוסי. סדרה זו היוותה את קרש הקפיצה שלו משום שבעלה של אירווינג באותה עת, הבמאי המפורסם סטיבן ספילברג, ליהק את בייל לתפקיד ראשי בסרטו "אימפריית השמש" בשנת 1987. בייל, ששיחק ילד שמנסה לשרוד בשבי היפני, נתן בסרט זה את אחת ההופעות המרשימות ביותר של נער על המסך. בהמשך הוא שיחק בסרט שוודי ושנה לאחר מכן הוא קיבל תפקיד בעיבוד המוערך של קנת בראנה לסיפורו של הנרי החמישי.
בערך באותה עת, בגיל 17 בלבד, הוא עבר לבדו ללוס אנג'לס ובשנים 1992 ו-1993 הוא השתתף במיוזיקל של דיסני בשם "נערי העיתונים" בו הוא שר ורקד ובסרט "נערי הסווינג" שגם בו היו לו קטעי ריקוד. לשם כך הוא הקדיש כעשרה שבועות ללימוד ריקוד ואמנויות לחימה. בשנת 1994 הגיעה נקודת מפנה נוספת בקריירה שלו כאשר נבחר לשחק בתפקיד לורי לורנס, השכן של האחיות מארץ' בסרט "נשים קטנות". הוא נבחר לתפקיד זה על ידי וינונה ריידר שכיכבה לצידו. בשנת 1995 דיבב את הדמות של תומאס בסרט "פוקהונטס" של דיסני.
הפריצה הגדולה של בייל הגיעה בשנת 2000, כשהוא מגלם את פטריק בייטמן, ברוקר רצחני בסרט "אמריקן פסיכו". התפקיד הזה ללא ספק העלה את בייל על נס בתור שחקן איכות, גם אם היה סיכון שיקטלו אותו על התפקיד מעורר המחלוקת. בהמשך הוא שיחק גם בשני תפקידים קטנים ב"שאפט" (2000) וב"מנדולינה של קפטן קורלי" (2001).
בשנה לאחר מכן, שנת 2002, הוא שיחק בשני תפקידים ראשיים בסרט "שלטון האש" לצדו של מתיו מקונוהיי ובסרט "שיווי משקל", בהם הצליח להוכיח את כשרונו גם בסרטי פעולה. באותה שנה שיחק גם בדרמה האיכותית "שחייה לילית".
שנת 2004 היוותה עבורו שנה נוספת של ציון דרך משמעותי בקריירה שלו. הוא התמודד בצורה מרשימה עם התפקיד המאתגר בסרט "המכונאי" עבורו הוא נאלץ לשנות בצורה דרסטית את ממדי גופו ולאחר מכן נבחר לתפקיד המדובר כל כך בסרט החדש בסדרת סרטי גיבור העל באטמן, שנקרא בשם "באטמן מתחיל", ויצא בשנת 2005. שני הסרטים הללו ובעיקר באטמן שזיכה אותו גם בתפקיד בסרט ההמשך, חיזקו עוד יותר את מעמדו בהוליווד.
בנוסף, בשנת 2004 דיבב את דמותו של האול בסרט "הטירה הנעה של האול", מבית סטודיו ג'יבלי.
עוד בשנת 2005, בייל הספיק לככב כדמות משנית לצד קולין פארל בעיבוד תקופתי על חייה של פוקהונטס, בסרט בבימויו של טרנס מאליק, "העולם החדש".
בשנים 2006 ו-2007 המשיך בייל לבסס מעמדו כשחקן כאשר לקח על עצמו תפקידים בסרטים "לשרוד עד החופש" (בתפקיד טייס גרמני שמטוסו הופל בזמן מלחמת וייטנאם, מבוסס על סיפור אמיתי), "זמנים קשים" (בתפקיד אחד מוותיקי מלחמת אפגניסטן שסובל מהפרעת דחק פוסט-טראומטית ומוצע לו תפקיד של סוכן פדרלי), "יוקרה" (סיפור יריבותם של שני קוסמים בימתיים), לצד כוכבים כמייקל קיין, יו ג'קמן, סקרלט ג'והנסון ודייוויד בואי ובחידוש למערבון הקלאסי "הדרך ליומה-3:10" לצידו של ראסל קרואו.
בסרט משנת 2007 "אני לא שם", שמהווה עיבוד ביוגרפי לחייו של בוב דילן, בייל משחק בתפקיד הראשי כאשר לצידו שחקנים כקייט בלאנשט, הית' לדג'ר, ריצ'רד גיר וג'וליאן מור.
בשנת 2008 יצא סרט ההמשך ל"באטמן מתחיל" הנקרא "האביר האפל", בו משחק לצידו, פעם נוספת, הית' לדג'ר המנוח.
בשנת 2009 שיחק בייל בסרט הרביעי בסדרת הסרטים "שליחות קטלנית", "שליחות קטלנית: התעוררות", בו גילם בייל את ג'ון קונור.
בשנת 2011 זכה בפרס אוסקר לשחקן המשנה הטוב ביותר, בפרס גלובוס הזהב ובפרס גילדת שחקני המסך על תפקידו בתור דיקי אקלמונד, מתאגרף לשעבר שהתמכר לסמים ומאמן את אחיו מיקי וורד (מארק וולברג) בדרמת האגרוף הביוגרפית "פייטר".
בשנת 2012 שיחק בתפקיד הראשי בסרט "עלייתו של האביר האפל" בבימויו של כריסטופר נולאן.
בשנת 2013 הופיע בייל בקומדיית הפשע של דייוויד או. ראסל "חלום אמריקאי" בתפקיד הנוכל אירווין רוזנפלד המתמחה בתרגילי עוקץ. בייל הועמד הופעתו בסרט לפרס אוסקר לשחקן הטוב ביותר, לפרס גלובוס הזהב לשחקן הקומי/מוזיקלי הטוב ביותר ולפרס באפט"א.
בשנת 2015 היה מועמד לפרס גלובוס הזהב לשחקן הקומי/מוזיקלי הטוב ביותר ולפרס אוסקר לשחקן המשנה הטוב ביותר על הופעתו כמייקל ברי, המשקיע הראשון שחזה את משבר הסאבפריים והרוויח סכומים גדולים כתוצאה מכך, בסרטו של אדם מקיי "מכונת הכסף".
בשנת 2017 שיחק בדרמה הרומנטית של הבמאי טרנס מאליק, "שיר לשיר" (Song To Song), לצד נטלי פורטמן וראיין גוסלינג.
בשנת 2018 גילם את דמותו של דיק צ'ייני בסרט "סגן הנשיא". על תפקידו בסרט זכה בפרס גלובוס הזהב לשחקן הטוב ביותר בסרט קומי.

חיים אישיים

בשנת 2000 התחתן בייל עם הדוגמנית האמריקאית סנדרה "סיבי" בלייזיק (שגם שימשה עוזרת אישית לוינונה ריידר). לזוג שני ילדים.
מאז 1992 בייל מתגורר בלוס אנג'לס. ב-2010 הוא הגיש בקשה לאזרחות אמריקאית.
בייל ידוע כתומך באיכות הסביבה ואוהב חיות. הוא תומך בארגונים לרווחת בעלי חיים כגרינפיס והקרן העולמית לשימור חיות הבר.